寄雷丈朝宗
作者：趙蕃
朝代：宋

paragraphs: 憶我前年秋，驅羸赴行在。
凄凉醴陵門，公獨枉軒盖。
客中遇還使，素書僅一通。
計之曾未達，公起使廣東。
而我困流徙，日月無定止。
逮今得還山，莽莽舟在水。
長沙公寓鄉，來往維其常。
儻復後此使，音問政渺茫。
如公所抱負，外歛中甚富。
遄歸定非晚，入侍帝左右。
車行過懷玉，寄聲到林谷。
容我復驅羸，宵征戒童僕。